ঢাকায় আট দেশের টেলকো নিয়ন্ত্রক সংস্থার সম্মেলন - কর্পোরেট
কর্পোরেট
ঢাকায় আট দেশের টেলকো নিয়ন্ত্রক সংস্থার সম্মেলন
কর্পোরেট ম্যাগাজিন
7 মাস ago
দক্ষিণ এশীয় টেলিযোগাযোগ নিয়ন্ত্রক কাউন্সিলের পলিসি, রেগুলেশন ও সেবা সংক্রান্ত ওয়ার্কিং গ্রুপের দুই দিনব্যাপী সভা ঢাকায় বাংলাদেশ টেলিযোগাযোগ নিয়ন্ত্রণ কমিশনে আজ বুধবার শেষ হয়েছে। গতকাল ১৮ এপ্রিল থেকে শুরু হওয়া এ সম্মেলনে বাংলাদেশসহ দক্ষিণ এশিয়ার ৮টি দেশ ভারত, পাকিস্তান, শ্রীলংকা, মালদ্বীপ, নেপাল, ভূটান, আফগানিস্তান এবং ইরানের প্রতিনিধিবৃন্দ অংশগ্রহণ করে। সার্ক অঞ্চলের টেলিযোগাযোগ বিষয়ক নীতিনির্ধারণী এ গুরুত্বপূর্ণ বৈঠকের উদ্বোধন করেন বিটিআরসি চেয়ারম্যান ড. শাহজাহান মাহমুদ। উদ্বোধনী অনুষ্ঠানে কমিশনের উর্ধ্বতন কর্মকর্তাগণ উপস্থিত ছিলেন।
দক্ষিণ এশীয় টেলিযোগাযোগ নিয়ন্ত্রক সংস্থাগুলোর বিশেষজ্ঞদের নিয়ে গঠিত এ সভায় সার্কের কর্ম পরিকল্পনা-৬ এর বাস্তবায়ন নিয়ে দীর্ঘ আলোচনা হয়। এ অঞ্চলের টেলিযোগাযোগ অবকাঠামো ভাগাভাগিতে নিয়ন্ত্রক সংস্থাগুলোর দৃষ্টিভঙ্গি, মেশিন টু মেশিন যোগাযোগ ও ইন্টারনেট অব থিংকস বিষয়ে আইসিটি রেগুলেটরি ফ্রেমওয়ার্ক, ভোক্তা স্বার্থ সংরক্ষণ বৃদ্ধি ও ডিজিটাল অর্থনীতি (যার মধ্যে রয়েছে সাইবার সুরক্ষা, বিগ ডাটা ও ডাটা স্বাধীনতা), ব্রডব্যান্ডের ব্যবহার বৃদ্ধিতে নিয়ন্ত্রক সংস্থাগুলোর ভূমিকা এবং মোবাইল ভার্চুয়াল নেটওয়ার্ক অপারেটরদের জন্য রেগুলেটরি ফ্রেমওয়ার্ক ইত্যাদি বিষয়ে আলোচনা করা হয়।
আইটিইউ ও এপিটি-এর উদ্যোগের অংশ হিসেবে ১৯৯৭ সালে দক্ষিণ এশিয়ার টেলিযোগাযোগ নিয়ন্ত্রণ সংস্থাগুলোর সমন্বয়ে সাউথ এশিয়ান টেলিকমিউনিকেশন রেগুলেটরিস কাউন্সিল (এসএটিআরসি) নামে এই ফোরাম প্রতিষ্ঠিত হয়। দক্ষিণ এশিয়ার দেশগুলোর টেলিযোগাযোগ ও আইসিটি বিষয়ক বিভিন্ন নীতিমালা, প্রবিধান, নিয়ন্ত্রণ কাঠামো ইত্যাদি বিষয়ে আলোচনা ও সমন্বয়ের লক্ষ্যে এ সংস্থা কাজ করে থাকে। এছাড়া এই সংস্থা বেতার তরঙ্গ সমন্বয়, স্টান্ডার্ডাইজেশন, রেগুলেটরি প্রবণতা, টেলিযোগাযোগ উন্নয়নের কৌশল এবং টেলিযোগযোগ সংক্রান্ত আঞ্চলিক সহযোগিতা ও আন্তর্জাতিক গুরুত্বপূর্ণ বিষয়াবলী সম্পর্কে কর্মকৌশল নির্ধারণ করে থাকে।
উল্লেখ্য, গত বছর ৪-৬ অক্টোবর ঢাকায় অনুষ্ঠিত সাউথ এশিয়ান টেলিকমিউনিকেশন রেগুলেটরিস কাউন্সিল (এসএটিআরসি)-এর ১৭তম সভায় এই অ্যাকশন প্ল্যান-৬ নির্ধারণ করা হয়েছিল। তারই প্রেক্ষাপটে গতকাল ও আজকে এই আট দেশের টেলিকম নিয়ন্ত্রক সংস্থার সম্মেলন অনুষ্ঠিত হলো।
Comments
comments
Categories: স্থানীয় খবর
Tags: টেলকো সম্মেলন
Leave a Comment
কর্পোরেট
Powered by WordPress
Back to top